Prečišćeni tekst Pravilnika o metodologiji i načinu obračuna visine godišnje naknade za korišćenje brojeva i/ili adresa obuhvata sljedeće propise:
1. Pravilnik o metodologiji i načinu obračuna visine godišnje naknade za korišćenje brojeva i/ili adresa ("Službeni list Crne Gore", br. 013/14 od 14.03.2014),
2. Pravilnik o izmjeni Pravilnika o metodologiji i načinu obračuna visine godišnje naknade za korišćenje brojeva i/ili adresa ("Službeni list Crne Gore", br. 030/22 od 21.03.2022), u kojima je naznačen njihov dan stupanja na snagu.
PRAVILNIK
O METODOLOGIJI I NAČINU OBRAČUNA VISINE GODIŠNJE NAKNADE ZA KORIŠĆENJE BROJEVA I/ILI ADRESA
("Službeni list Crne Gore", br. 013/14 od 14.03.2014, 030/22 od 21.03.2022)
Član 1
Ovim pravilnikom utvrđuje se metodologija i način obračuna visine godišnje naknade za korišćenje brojeva i/ili adresa iz Plana numeracije i Plana adresiranja koja se plaća Agenciji za elektronske komunikacije i poštansku djelatnost (u daljem tekstu: Agencija).
Član 2
Visina godišnje naknade za korišćenje odobrenog broja i/ili adrese utvrđuje se množenjem broja bodova utvrđenih za odgovarajući broj i/ili adresu i visine novčane vrijednosti boda koja je određena finansijskim planom Agencije za tekuću godinu.
Član 3
Broj bodova se utvrđuje na osnovu namjene, vrste i broja cifara u broju i/ili adresi utvrđenih planom numeracije i planom adresiranja.
Broj bodova po pojedinačno dodijeljenom broju i/ili adresi, za pojedine vrste brojeva i adresa je sljedeći:
			
Redni broj	BROJEVI	Broj bodova	
1	Geografski broj	0,10	
2	Negeografski broj za mobilnu mrežu (pristupni kod 6x)	0,10	
3	Negeografski broj za uslugu sa dodatnom vrijednošću (lični broj-UPT, pristupni kod 70)	0,10	
4	Negeografski broj za uslugu komunikacije izmedu masina  -M2M (pristupni kod 71)	0,10	
5	Negeografski broj za uslugu pristupa poslovnim korisnicima (pristupni kod 77)	0,10	
6	Negeografski broj za uslugu prenosa govora putem Interneta VOIP (pristupni kod 78)	0,10	
7	Negeografski broj za uslugu besplatnog poziva free phone (pristupni kod 80)	100	
8	Negeografski broj za uslugu sa raspodjelom troškova (pristupni kod 83)	100	
9	Negeografski broj za uslugu sa dodatnom vrijednošću (pristupni kod 94 i 95)	100	
10	Kratki trocifreni broj	10.000	
11	Kratki četvorocifreni broj	1.000	
12	Kratki petocifreni broj	100	
	ADRESE		
1	Kod međunarodne signalizacione tačke (ISPC)	10.000	
2	Kod nacionalne signalizacione tačke (NSPC)	1.000	
3	Identifikacioni kod mreže za prenos podataka (DNIC)	1.000	
4	Kod mobilne mreže (MNC)	1.000	
Član 4
Popis dodijeljenih brojeva i adresa koji se koriste, operator dostavlja Agenciji najmanje jednom godišnje i to do 31. januara tekuće godine sa stanjem na 31. decembar prethodne godine, kao i na zahtjev Agencije.
Član 5
Danom stupanja na snagu ovog pravilnika prestaje da važi Pravilnik o metodologiji i načinu obračuna visine godišnje naknade za korišćenje numeracije i/ili adresa ("Službeni list CG", broj 1/09 i 17/10).
Član 6
Ovaj pravilnik stupa na snagu osmog dana od dana objavljivanja u "Službenom listu Crne Gore".